Na temelju članka 289. stavak 7. Zakona o socijalnoj skrbi (Narodne novine RH br.18/22, 46/22, 119/22, 71/23, 156/23), i članka 39. Statuta grada Pula-Pola (Službene novine-Bollettino ufficiale Pula-Pola 7/09, 16/09, 12/11, 1/13, 2/18, 2/20, 4/21 i 5/21-pročišćeni tekst), Gradsko vijeće Grada Pula-Pola na sjednici održanoj dana 2024. godine, donijelo je

**ODLUKU O SUFINANCIRANJU SMJEŠTAJA U DOM**

**PO OTPUSTU IZ BOLNICE**

**Članak 1.**

Odlukom o sufinanciranju smještaja u dom po otpustu iz bolnice (u daljnjem tekstu: Odluka) utvrđuju se korisnici prava utvrđeni ovom Odlukom kao oblik pomoći iznad standarda u sustavu socijalne skrbi Grada Pula-Pola (u daljnjem tekstu: Grad) te uvjeti i postupci za ostvarivanje prava.

**Članak 2.**

Poslove u vezi ostvarivanja prava propisanog ovom Odlukom obavlja upravni odjel Grada nadležan za poslove socijalne skrbi samostalno, ili u suradnji s ostalim upravnim tijelima Grada, zdravstvenim ustanovama, udrugama i drugim pravnim ili fizičkim osobama koje obavljaju djelatnost socijalne skrbi.

**Članak 3.**

Korisnici prava na sufinanciranje smještaja u dom po otpustu iz bolnice su odrasla ili starija osoba, samac ili član kućanstva s prebivalištem na području Grada Pula-Pola :

* ovisan o pomoći i njezi druge osobe temeljem nalaza liječnika;
* kojoj prema podatcima Hrvatskog zavoda za socijalni rad zakonski obveznici/članovi obitelji/članovi kućanstva nisu u mogućnosti pružiti potrebnu skrb;
* ukoliko postojećim zdravstvenim i socijalnim uslugama u zajednici nije moguće zadovoljiti potrebnu razinu skrbi osobi u kući;
* nema ugovornih obveznika uzdržavanja;
* nema ugovor o doživotnom i dosmrtnom uzdržavanju
* osoba i/ili zakonski obveznici uzdržavanja koji nemaju vlastita novčana sredstva za podmirivanje pune cijene usluge smještaja u adekvatnoj ustanovi ;
* koja po završetku bolničkog liječenja/privremene zdravstvene skrbi nema slobodnog mjesta za stalni smještaj u adekvatnoj zdravstvenoj ustanovi ili u ustanovi socijalne skrbi rješenjem nadležnog Područnog ureda Pula, Hrvatskog zavoda za socijalni rad.

**Članak 4.**

Korisnicima iz članka 3. ove Odluke koji svojim prihodima ne mogu u cijelosti pokriti troškove smještaja u dom po otpustu iz bolnice, Grad Pula-Pola sufinancirati će troškove smještaja do punog iznosa cijene smještaja u dom u trajanju od najdulje do 6 mjeseci.

**Članak 5.**

Prava utvrđena Odlukom ne mogu se ostvariti na teret Grada ako je zakonom ili drugim propisom donesenim na temelju zakona određeno da se ta prava ostvaruju prvenstveno na teret Republike Hrvatske te drugih pravnih ili fizičkih osoba.

**Članak 6.**

Izrazi koji se koriste u Odluci, a imaju rodno značenje, koriste se neutralno i odnose se jednako na muški i ženski rod.

**Članak 7.**

Postupak za ostvarivanje prava pokreće se na zahtjev fizičke ili pravne osobe, odnosno po službenoj dužnosti temeljem saznanja i činjenica koje upravni odjel nadležan za poslove socijalne skrbi prikupi obavljajući poslove iz svog djelokruga.

**Članak 8.**

Zahtjev za ostvarivanje prava utvrđenih Odlukom podnosi se na propisanim obrascima koji se mogu preuzeti u pisarnici ili na službenoj internetskoj stranici Grada [www.pula.hr](http://www.pula.hr).

Uz zahtjev za pokretanje postupka za ostvarivanje prava iz Odluke podnositelj zahtjeva dužan je dostaviti odgovarajuću dokumentaciju kojom dokazuje osnovanost zahtjeva i ispunjavanje kriterija propisanih Odlukom.

Prilikom predaje zahtjeva, podnositelj zahtjeva predaje i vlastoručno potpisanu izjavu da su podaci navedeni u zahtjevu i priloženoj dokumentaciji točni i potpuni te da daje privolu službenoj osobi da iste ima pravo provjeravati, obrađivati, čuvati i koristiti u skladu sa Zakonom o zaštiti osobnih podataka i drugim važećim propisima, a u svrhu obrade i odlučivanja po zahtjevu.

**Članak 9.**

Za rješavanje o zahtjevima za ostvarenje prava na pomoć sukladno odredbama Odluke nadležan je upravni odjel nadležan za poslove socijalne skrbi i zdravstva.

Odjel je dužan po zahtjevu riješiti u roku od 30 dana od dana podnošenja urednog zahtjeva.

O žalbi protiv rješenja nadležnog Odjela odlučuje drugostupanjsko tijelo u jedinici područne (regionalne) samouprave.

**Članak 10.**

Prava utvrđena Odlukom, priznaju se od dana smještaja u ustanovu.

**Članak 11.**

Korisnik prava dužan je prijaviti nadležnom upravnom odjelu ili drugom ovlaštenom tijelu svaku promjenu koja uvjetuje gubitak ili promjenu u korištenju prava, u roku 8 dana od dana nastanka promjene.

**Članak 12.**

Ova Odluka stupa na snagu osmog dana od dana objave u Službenim novinama Grada Pule.

**GRADSKO VIJEĆE GRADA PULE**

**PREDSJEDNICA**

**Marija Marković Nikolovski**